חנה שזיפי

חנה שזיפי (נולדה ב-4 באפריל 1944), היא אתלטית ישראלית בעבר. היא אלופה ושיאנית ישראל, אלופה ושיאנית אסיה, זכתה ב-4 מדליות במשחקי אסיה (בנגקוק 1966) מהן 3 זהב. זכתה 13 פעמים באליפות ישראל במרוצי שדה‎, שיא זכיות. לאחר פרישתה הייתה חברת נבחרת ישראל לנשים בברידג'.

ביוגרפיה 
שזיפי נולדה בעיראק למשפחת צדיק, ועלתה לישראל עם משפחתה בגיל 6. היא גדלה בפתח תקווה ובשנת 1965 נישאה לאילן שזיפי, אצן אף הוא, ששימש במשך שנים כמאמנה האישי, על חשבון קריירת האצנות שלו. 

שזיפי החלה את קריירת האתלטיקה שלה בהפועל פתח תקווה, ולימים הפכה לאחת האתלטיות הבכירות והמשפיעות במפת הספורט הישראלי.
 
שזיפי ייצגה את ישראל באולימפיאדת מקסיקו סיטי (1968). היא זכתה בשלוש מדליות זהב ובמדליית ארד במשחקי אסיה. במשחקים שנערכו בבנגקוק ב-1966 היא זכתה במדליית זהב בריצת 800 מטר ובמשחקים שנערכו בבנגקוק ב-1970 היא זכתה בשתי מדליות זהב בריצת 800 מטר בשיא אסיה חדש של 2:06.5 דקות ובריצת 1500 מטר בשיא אסיה חדש נוסף של 4:25.1 דקות. בנוסף, היא זכתה במדליית ארד במשחקים שנערכו בטהראן ב-1974 בריצת 1500 מטר. 

בשנת 1971 קבעה שזיפי בריצת 1500 מטר שיא ישראלי חדש של 4:22.6 דקות (בריצה מעורבת עם גברים). 

שזיפי זכתה בשתי מדליות ארד באליפות אסיה לשנת 1975 , שנערכה בסיאול, קוריאה הדרומית בריצת 1500 מטר ובריצת 3000 מטר. כמו כן, זכתה ברציפות 15 פעמים במרוץ הקפת התבור בין השנים (1976-1961).

היא פרשה לפני הולדת בנה השלישי, בשנת 1979, בעודה בשיא הקריירה, בהכריזה כי מעוניינת לפרוש בשיא.

כיום משמשת חנה כחברת הנהלת הוועד האולימפי בישראל וחברת הנהלת "אילת" - ההתאחדות הישראלית לספורט תחרותי לא אולימפי וזאת כנציגת ציבור.

תארים והשגים 
 בסך הכול זכתה שזיפי ב-28 תארים לאומיים אישיים, במדי הפועל פתח תקווה, הפועל חיפה והפועל באר שבע וקבעה 21 שיאים לאומיים.
בשנת 1970 נבחרה שזיפי כספורטאית השנה של הוועד האולימפי בישראל.
באירוע הצדעה לנשים בספורט, שהתקיים במסגרת הפסטיבל הבינלאומי "פמינה 2001" זכתה שזיפי לכבוד.

ברידג'
לאחר פרישתה מקריירת האתלטיקה, החלה לשחק ברידג', וזכתה אף בתחום זה בפרסים רבים וזכתה ליצג את ישראל בתחרויות בינלאומיות רבות.
כיהנה כמנהלת המשרד של ההתאגדות הישראלית לברידג' וכיום פרשה לפנסיה, הייתה חברת נבחרת ישראל לנשים בברידג' וחברת הוועד האולימפי בישראל.

ראו גם 
ישראל במשחקי אסיה

קישורים חיצוניים

 אלופי ואלופות ישראל באתלטיקה באתר gbrathletics 
 חנה שזיפי באתר איגוד האתלטיקה

הערות שוליים 

שחקני ברידג' ישראלים
ספורטאיות אולימפיות ישראליות
רצות ישראליות למרחקים בינוניים
רצים ישראלים למרחקים בינוניים
אלופות אסיה ישראליות
אלופות ישראל בריצה
אלופי ישראל בריצה
משתתפים ישראלים באולימפיאדת מקסיקו סיטי (1968)
נשות הוועד האולימפי בישראל
ישראליות ילידות עיראק
ישראלים ילידי עיראק
שחקניות ברידג'
ישראליות שנולדו ב-1944
ישראלים שנולדו ב-1944